Jurinová, Erika, poslankyňa NR SR (2017-06-15):
Vážený pán predsedajúci, vážené kolegyne, kolegovia, dovoľte mi predstaviť návrh zákona alebo novelu zákona o dani z príjmov. Už dlhodobo, už vlastne celý rok toto volebné obdobie predstavujeme jednotlivé návrhy zákonov, ktoré sú z oblasti podpory rodinnej politiky. Tento návrh teda sa nijako nevymyká z našej snahy predstaviť postupne komplexne rodinnú politiku, ktorá by mohla v budúcnosti spôsobiť len to, že na Slovensku bude mať kto pracovať, na Slovensku bude mať kto platiť dane, a tým aj do budúcna zabezpečiť dôchodkový pilier. Návrh zákona je prvým a razantnejším spôsobom podpory odstraňovania ekonomických bariér k rodičovstvu a ovplyvňovaní reprodukčného správania obyvateľstva, na ktorý bude postupne nadväzovať aj, na ktoré budú nadväzovať aj ďalšie legislatívne návrhy, tak ako som spomínala. Obyvateľstvo starne, rodí sa menej detí, a pokiaľ sa nevytvorí propopulačná spoločenská klíma, tento vývoj bude onedlho nezvratný. Z prognózy populačného vývoja Slovenskej republiky do roku 2060 vyplýva, že plodnosť okolo roku 2020 bude iba 1,47 dieťaťa na ženu. Staneme sa jednou z najmenej rozvíjajúcich sa ekonomík v zmysle demografie. Vzhľadom na špecifickosť súčasnej situácie síce do roku 2020 nie je možné predpokladať dramatický nárast plodnosti, no po tomto horizonte by mladšie generácie v priaznivých podmienkach, ktoré nemenujeme len ako ekonomické, mohli prispieť k dynamickejšiemu rastu hodnôt úhrnnej plodnosti. Starnutie obyvateľstva bude počas celého prognózovaného obdobia nezvratné a hlavne v období rokov 2020 až 2040 veľmi intenzívne. Slovensko sa stane spolu s Poľskom najstaršou krajinou v Európskej únii a zaradí sa medzi najstaršie krajiny na svete. Toto je údaj z Eurostatu. Na budúci vývoj počtu a štruktúru obyvateľstva bude mať rozhodujúci vplyv vývoj plodnosti a migrácie, nakoľko zmiernenie úbytku a starnutia obyvateľstva patrí medzi strategické spoločenské ciele, musí spoločnosť prispieť k ich realizácii. To znamená, že štát by mal podporiť zvyšovanie pôrodnosti. Aj keď je známe, že reprodukčné a rodinné správanie obyvateľstva možno ovplyvniť len v obmedzenej miere a účinnosť opatrení nemusí byť vysoká, štát by na túto možnosť určite rezignovať nemal. Práve naopak. Dovoľte mi, aby som vám v skratke predstavila, čoho sa samotný návrh zákona týka. Meníme zákon o dani z príjmov, hlavne teda iba v časti, kde sa hovorí o daňovom bonuse na deti. Viete, že súčasný stav je v zákone určený rovnaký, že daňový bonus je rovnaký pre všetky deti, ktoré sa v rodine narodia. Alebo na každé dieťa narodené je daňový bonus rovnaký. Je naviazaný na, na životné minimum. Dnes, teda už v náväznosti na životné minimum je suma tohto daňového bonusu na jedno dieťa 21,41 eur. My hovoríme, že podľa okolitých krajín, ktoré už, kde už prebehli zmeny práve aj týchto nastavení, aj poviem, pronatálnych alebo prospoločenských, tak v podobnom duchu sa snažíme upraviť tento daňový bonus, a to tým spôsobom, že na druhé dieťa by sme navrhovali dvojnásobok sumy prvého dieťaťa, pri treťom dieťati navrhujeme trojnásobok sumy daňového zvýhodnenia ako pri prvom dieťati. Tak by sme sa v dnešnej situácii dostali na sumu 21,41 eur, druhého dieťaťa na sumu 42,82 eur a pri treťom dieťati na sumu 64,23 eur. A rovnako aj na každé ďalšie dieťa. To znamená, ak je domácnosť s jedným dieťaťom, rodina by mala úľavu 21,41 eur. Ak by mala rodina, ak by mala rodina tri deti, tak daňové zvýhodnenie tejto rodiny by bolo okolo 130 eur, necelých 130 eur mesačne. Ako som spomínala, tento rok sa nám bude opäť po dlhšom čase zvyšovať životné minimum, ktorého výška je 1,39 eur na mesiac. Po úprave vzhľadom na toto zvýšené minimum tak predpokladáme, že daňový bonus by mal dosahovať od 1. januára, ak by bola prijatá táto novela sumy, 21,57 eur, druhého dieťaťa 43,14 eur, tretieho dieťaťa 64,71 eur. Teda kompletné, kompletné zvýhodnenie rodín, je jedno, či sú to jednorodičovské rodiny, kompletné rodiny, či ide o rodinu, ktorá má zverené dieťa do náhradnej starostlivosti, daňové zvýhodnenie pri troch deťoch by bolo napríklad takmer 130 eur namiesto dnešných 60 eur. A možnože také plastickejšie je zvýraznenie, ako by to vyzeralo v rodine za jeden rok. Takže toto daňové zvýhodnenie pri trojdetnej rodine vyjde, bude mať rodina k dobru viac ako 1 550 eur. Iste, s troma deťmi, s troma deťmi, áno. Iste uznáte, že toto už je suma, za ktorú by si mohla dovoliť ísť rodina s troma deťmi aj na slušnú dovolenku. V závere vás teda žiadam o podporu tohto, tejto novely zákona, ktorá je jedným z nástrojov zlepšenia v našej katastrofálnej demografickej situácii na Slovensku. Tento model nie je nijako špeciálne vymyslený. Tento model sme si požičali z okolitých krajín, kde podobným spôsobom už majú zavedené progresívne daňové bonusy alebo zvýhodnenia na deti. Takže nevymýšľame nič nové, sme vlastne poslednou krajinou z V4, ktorá takéto opatrenie nemá ani o ňom neuvažuje, a mne je ľúto, že takýmto spôsobom nechce Slovenská republika podporiť viacdetné rodiny, najmä tie, ktorých rodičia pracujú a odvádzajú štátu úžitok na daniach. Takže žiadam vás o podporu tohto návrhu.